As die skoen jou pas, is iets dalk uit jou handsak weg | Maroela Media
Die polisie het vroue-inkopiegangers gewaarsku om bewus te wees van 'n slenter wat veral tans in die ooste van Pretoria kop uitsteek.
"Die Brooklyn-polisie ondersoek talle sake van diefstal uit handsakke wat die afgelope tyd by verskeie winkels en winkelsentrums plaasgevind het," het kapt. Colette Weilbach, polisiewoordvoerder, gesê.
"Sommige vroue los hul handsak op die vloer of op 'n bankie terwyl hulle skoene aanpas. Die handsak bly gewoonlik agter terwyl hulle rondloop om te voel hoe die skoen loop. Misdadigers het dié gewoonte waargeneem en gebruik dit om items uit handsakke te steel."
Weilbach het gesê die kansvatters werk in groepe. "Een sal die skoenkoper se aandag probeer aftrek of die kans benut om iets uit die handsak te steel wanneer die vrou wegstap. Die slagoffer kom gewoonlik eers ná dit tyd agter dat iets uit haar handsak gesteel is," het sy verduidelik.
Sy het gesê soortgelyke voorvalle is ook aangemeld waar vroue hul handsakke in winkeltrollies geplaas het. "Partykeer loop die oortreders doelbewus met hul winkeltrollies teen hul slagoffers vas om hul aandag af te trek, terwyl 'n medepligtige die slagoffers besteel."
Weilbach het gesê vroue met kinders word ook gereeld geteiken omdat hul aandag maklik afleibaar is.
"In die meeste gevalle word die verdagtes beskryf as baie netjiese, goed geklede swart vroue, wat soms deur mans vergesel word."
Weilbach het die publiek gewaarsku om paraat te wees, nie vreemdelinge te vertrou nie en waardevolle items soos handsakke, beursies en selfone goed op te pas.
Ek loop nie meer met n handsak rond nie, ook nie selfoon nie, Vir die tydjie wat ek winkels toe gaan moet hy maar by die huis bly. Ek koop met n kaart wat ek mooi netjies in my borsgleuf stoor. Al wat ek in my hande het is skokstok. So moet ons nou leef.
Ek hou my handsak onder my arm, ritse toe gemaak en bly bewus van alles en almal om my!Al baie mense gewaarsku oor hul oop handsakke en beursies in gatsakke!
Opportuniste wat te sleg is om 'n eerbare inkomste te verdien, dis lekkerder om te steel en oor die res te toi-toi!
Ai, en die ou ooms wat met hulle bultende beursies in hulle hempsakke rondloop …
Hoe lekker lag ek nou? Wonder waar ek myne moet wegsteek? Glo my ek het nie so 'n gleuf nie. Eks nie so geseend nie! lol